Псалми Давидови попут србскијех народнијех пјесамâ 13
КАТИЗМА 13

ПСАЛАМ 91
Мисли суботне

За суботу пјесма намјењена.

Лијепо је хвалити Господа,
И пјевати Твом имену, Вишњи!
3. Раним јутром јављат милост Твоју
А истину Твоју мрке ноћи,
4. Уз десетак милогласних жица̂
Те уз арфу, уза гусле јасне.
5. Е ме Боже, дјела Ти веселе,
Радујем се с дјела̂ Твојих руку̂.
6. Велика л' су дјела Ти Господе,
Предубоки Твоји помишљаји.
7. Земном тога знат човјеку није,
Безумнику разумјети није.
8. Незнабожци кад ничу ка̂ трава,
Цвијетају свуд безаконици:
То све бива само намјештено
Да се они до в'јека изтр'јебе.
9. А ти Боже, узвишен си ва в'јек;
10. Еле гину непр'јатељи Твоји,
О Господе,  непр'јатељи Твоји!
Та злотвори разсипљу се листом.
11. А мој рог Ти узвисујеш дивно
Попут рога звјери једнорога,
Новијем сам ја помазан уљем.
12. Око моје све лукаве мотри,
А ушима преугодно чути
Злобне залце што устају на ме.
13. Праведник се ка̂ финик зелени̂,
Као кедар на Ливану расте.
14. Ког засади Господ у Свом дому
Зелени се у Божијем двору.
15. Плодни јесу једри и зелени
И у својој великој старости,
16. Јављајући како је праведан
Господ, моја каменита кула,
Те да није у Њему неправде.

ПСАЛАМ 92
Царски пријестол над морем народа̂.

Слједи света пјесма Давидова
За дан онај уочи суботе,
Кад је земља насељена била.

Господ вишњи царује у слави,
Обука̂ се ва̀с у величанство,
Да, у силу обука̂ се Господ.
И силе се опасао пасом.
С тога ти је васиљена стална,
Никада се помјестити не ће.
2. Твој пријестол од искона стоји,
Ти си Боже, био од вијека.
3. Стоји бука Господе велика,
Стоји бука велика ријека̂,
Р'јеке буче и ујају силно.
4. Од бучања силне воде хладне,
Од валова̂ морскијех хумова̂
Силнији је на висини Господ.
5. Свједочанства Твоја су становна,
Твоме дому светиња припада
Ој Господе, на дуго вријеме.

ПСАЛАМ 93
Утјеха молитвена под зулумом тирјанина.

Слједи пјесма Давидова света
За четврти дан тједна спјевана.

Боже страшни, Господе освете,
Покажи се Боже од освете!
2. Подигни се судио земаљски,
Охолима заслугу подјели.
3. Докле ће се Боже све зликовци,
Докле ће се хвалити зликовци?
4. Срамно руже, говоре охоло
Величави и злобни зликовци.
5. Све Твој народ о Господе, газе,
Му̀ком му̀че Твоје достојање.
6. Убијају, љутом смрћу море
Удовице, сироте, дошљаке,
7. И говоре: „То Господ не види,
Није брига Бога Јаковљева.“
8. Дођ'те к себи о људи безумни,
Та кад ћете до памети доћи?
9. Ко сатвори ухо, зар не чује?
Ко начини око, зар не види?
10. Зар да онај покарати не ће
Што народе непокорне казни,
И човјека учи спознавању?
11. Господ знаде људске помишљаје,
Разабира како су ништави.
12. Благо оном кога Господ кара
Законима Својим подучава,
13. Да му даде мир у црне дане
Док се јама зликовцу изкопа.
14. Е народа Бог одбацит не ће,
Ни оставит достојања Свога.
15. Јер ће суд се вратити на правду,
Наћи ће га сва праведна срца.
16. Прот залцима ко ће устат за ме?
Ко ли  стати супроти зликовци?
17. Да ми није Господ у помоћи
Душа би се преселила моја
Брзо тамо гдје се ва в'јек му́чи̂.
18. Када речем да ми дрхће нога
Милост Твоја Боже ме прихвата.
19. Кад се бриге умноже у срцу
Ти утјехом разговараш душу.
20. Је л' крај Тебе пр'јесто кривог суда
Гдје се суди закону на супор?
21. Спремају се на праведног душу,
Крвцу пра̀ву окривљују злобно.
22. Али Господ тврди ми је граде
И Бог ми је од обране кула.
23. Вратит ће им сву њихову злоћу,
Затрт ће их рад' пакости њине.
Затрт ће их Господ, вишњи Бог наш.

ПСАЛАМ 94
Позив на молитву Богу и на покорност према ријечи Његовој.

Слједи хвална пјесма Давидова.

Ход'те сада Богу да пјевамо,
Свом Господу, свог спасења граду.
2. Изађимо пред лице Му с хвалом,
Милом пјесмом Њему покликујмо!
3. Е је Господ вељи Бог од в'јека,
Вељи царе над свим боговима.
4. У руци Му дубљине земаљске,
Његове су све главице горске.
5. Његово је дјело море сиње,
И копно су створиле му руке.
6. Ход'те да се Њему поклонимо,
Пред Господом клечке̂ припаднемо,
Ка пред својим милосрдним творцем.
7. Јер је Бог наш који чуда твори,
А ми народ Његове смо паше
И ми овце Његове смо руке.
Да Му данас послушате гласак:
8. „Чувајте се да вам не дрвени
Срце ваше, ка̂ но у Мериви,
Као дана пустињског кушања,
9. Гдје Ме отци кушаваху ваши,
Ма да дјело видјеше Ми руку̂.
10. Четрдесет година̂ се срдих
На род онај и говорих њему:
Ови људи срцем тумарају.
Ел путова̂ Мојих не спознаше.
11. И за то се заклех у Свом гњеву,
Да Мом миру приступити не ће̂.“

ПСАЛАМ 95
Поздрав дошастога царства Божијега.

Слједи хвална пјесма Давидова,
На зидање цркве послје робства.

Нову пјесму Господу запојте,
Пјевај своме Господу сва земљо!
2. Попјѐвајте Господу вишњему,
Све Му свето име благосивљај,
С дана на дан спасење Му јављај!
3. Незнабожцем славу Му казујте,
И чудеса по свим народима.
4. Вељи Господ, и достојан хвале,
И престрашан над свим боговима!
5. Ел богови народа̂ су ништа,
А Господ је створио небеса.
6. Пред лицем Му слава, величанство,
У светињи сила и красота.
7. Дајте Богу, народна племена!
Славу и част подајте Господу.
8. Дајте славу имену Господњем,
Нос'те жртве, ид'те Му у дворе,
9. Поклон'те се Господу својему,
Поклон'те се у красоти светој.
Стрепи пред њим сва земљо широка!
10. „Бог царује“ — рец'те незнабожцем —
„С тога ти је стална васиљена,
Никада се помјестити не ће;
Владати ће народима право.“
11. А небеса нека се веселе,
Црна земља нека се радује,
Море пљеска, и његово пуње.
12. Нека скаче плодно поље равно
И све што је на пољу равноме,
Дрвље горско нека се радује —
13. Пред Господом; еле веће иде,
Еле иде да усуде суди,
По правици ц'јелој васиљени,
Народима по истини Својој.

ПСАЛАМ 96
Настање царства Бога судца и спаситеља.

Слједи пјесма Давидова света,
На његове земље уређење.

Господ вишњи царује у слави:
Црна земља радује се широм.
И отоци веселе се многи.
2. Мрак и облак јесте око́ Њега,
Суд и правда ступови пр'јестолни.
3. Огањ иде пред Њим пламенити,
Око́ Њега непр'јатеље пали.
4. Васиљеном сијевају муње;
Све то види земља и трепеће.
5. Силне горе ка̂ восак се топе
Од жаркога лица Господњега,
Да, од лица Господа свој земљи.
6. Небеса Му навјесћују правду,
Сви народи гледају Му славу.
7. Стид ће паст на идолопоклонце,
Што се хвале идолима својим;
Клањају се сви богови Њему.
8. Сион чује те се узрадује,
И кћери се Јудејске веселе
Ради Твојих Господе, су́дова̂.
9. Еле Боже, висок си над земљом,
Надвисујеш све богове ине.
10. Сви ви, који Бога милујете,
Узмрзите на паклену злоћу.
Својих светих душе који чува
Отет ће их зликовцу из руке.
11. На праведна просипа се свјетлост,
И весеље на сваког пра̀вога.
12. Радујте се праведни Господу,
И Његово слав'те име свето.

ПСАЛАМ 97
Поздрав одкривења у правди и спасењу.

Слједи пјесма Давидова света.

Нову пјесму Господу запојте,
Е почини сва чудеса дивна.
Поможе Му десница Његова
И Његова мишица пресвета.
2. Јави Господ свуд спасење Своје,
Пред народма одкри Своју правду.
3. Милости се опомену Своје
К синовима рода Јаковљева,
И вјерности к Израј'љеву дому.
Сви крајеви земаљски видјеше
Већ спасење Господа нашега,
4. Земљо ц'јела радуј се Господу;
Попјевајте, клич'те и пјевајте —
5. Свом Господу гусле ударајте,
Похвалне им гласе припјевајте.
6. Затрубите рогове и трубе
Пред Господом царем небеснијем.
7. Нека пљеска море валовито
И све што је у сињему мору,
Васиљена и што по њој живе.
8. Нек ријеке пљескају рукама,
И нек се горице радују
9. Пред сјајнијем пред Господњим лицем.
Јере иде да свој земљи суди.
Васиљеној судит ће по правди,
По правици народима силним.

ПСАЛАМ 98
Хвална пјесма Трисветому.

Слједи пјесма Давидова света.

Господ вишњи царује у слави
А све стрепе народи пред Њиме.
На рукама сједи херувима̂,
Црна земља либа из темеља.
2. А велик је Господ на Сиону,
Он над свијем народ'ма узвишен.
3. Нека славе велико и страшно
Име Твоје. Да је свет ва вијек!
4. Силу цара Ти утврди̂ тога,
Који љуби правицу и правду;
Суд и правду утврди̂ Јакову.
5. Узвисујте Господа нашега,
Клањајте се подножју Његову;
Свет нам буди сада и до в'јека!
6. Свештеници Бож'ји угодници,
Самуило, један од онијех
Што призивљу име свог Господа,
С њим Мојсије и Арон премудри:
Призиваху Бога свог Господа,
И Он мо̂бе услиша њихове.
7. Бесједи̂ им у ступу облака̂,
Што Његове чуваше наредбе
Свети закон кога њима даде.
8. Ти Господе, њих си услишао,
Ти си њима благи Господ био
И осветник за дјела њихова.
9. Узвисујте Господа нашега,
На светој се гори Му клањајте,
Јер је свет наш Господ Бог небесни.

ПСАЛАМ 99
Позив свега свијета на службу Бога истинога.

Слједи пјесма Давидова хвална.

Радуј ми се Господу сва земљо,
2. И весело служите Господу:
Пред лице Му ходите кличући.
3. Припознајте да је Господ Бог наш;
Он нас створи, ми смо Његов народ,
Овце паше Његове небесне.
4. На врата Му улаз'те са хвалом,
С топлом хвалом у Његове дворе,
Славите Га и благосивљајте.
5. Благ је Господ, а милост Му вјечна,
Од кољена на кољено вјерност.

ПСАЛАМ 100
Завјет царски.

Слједи пјесма Давидова света.

Милост Твоју пјевам све и правду,
Тебе славим, Господе небесни.
2. Све ћу пазит праведности путе,
Мој Господе, када ћеш ми доћи?
Безазлено живит ћу у дому.
3. Да м' ништавство пред очи не иде;
Мрзит хоћу саблазан безстидну
А никада пристајат уза њих.
4. Немам мјеста срцу покварену,
Нити злоћи икад се довијам.
5. Ко ближњега опада потајно
Тога мрзим и тога изгањам.
А не трпим ока охолога,
Нити ко је све срца надута.
6. Обраћене јесу очи моје
На вијерне што но су по земљи,
Те нека су ва вијек уза ме.
Ко ли ходи праведнијем путем,
Тај ми служи, те добро ми доша̂.
7. Живјет није том' у дому моме
Који само о лукаву ради;
Ко лаж збори, преда мном не стоји.
8. Незнабожце за рана затирем
На тој земљи, рад бих да изтр'јебим
Безаконство из Господњег града.

Свето писмо